正大二年，斜烈落帥職，例為總領，屯方城。陳和尚隨以往，凡兄軍中事皆預知之。斜烈時在病，軍中李太和者，與方城鎮防軍葛宜翁相毆，訴于陳和尚，宜翁事不直，即量笞之。宜翁素兇悍，恥以理屈受杖，竟鬱鬱以死，留語其妻，必報陳和尚。妻訟陳和尚以私忿侵官，故殺其夫，訴於台省，於近侍，積薪龍津橋南，約不得報，則自焚以謝其夫。以故陳和尚系獄。議者疑陳和尚，狃于禁近，倚兵閫之重，必橫恣違法，當以大辟。奏上，久不能決。陳和尚聚書獄中讀之，凡十有八月。明年，斜烈病癒，詔提兵而西，入朝，哀宗怪其瘦甚，問：「卿甯以方城獄未決故耶？卿但行，吾今赦之矣。」以台諫複有言，不敢赦。未幾，斜烈卒。上聞，始馳赦陳和尚，曰：「有司奏汝以私忿殺人。汝兄死，失吾一名將。今以汝兄故，曲法赦汝，天下必有議我者。他日，汝奮發立功名，國家得汝力，始以我為不妄赦矣。」陳和尚且泣且拜，悲動左右，不能出一言為謝。乃以白衣領紫微軍都統，逾年轉忠孝軍提控。